<classify> MAADHIMISHO ya miaka 43 ya Chama cha Mapinduzi CCM tangu kizaliwe Februari 5, 1977, yameelezwa kuwa ni alama ya mafanikio kwa chama hicho na serikali yake katika kuwatumikia Watanzania na kuwaletea maendeleo na kuwafanya wananchi waendelee kukiamini na kukiunga mkono.CCM ni miongoni mwa vyama vichache vikongwe na imara Barani Afrika vinavyoendelea kushika dola. Vyama vingine kama hicho, vimedhoofika au kusambaratika kutokana na mabadiliko ya wakati na kuanzishwa kwa mfumo wa vyama vingi Afrika.Akizungumza na gazeti hili jana, Katibu Mkuu wa CCM, Dk Bashiru Ally, alisema katika kuadhimisha miaka 43, CCM kinajivunia mafanikio ya kuendelea kuwa chama tawala, kwa kuwa kinawajibika kwa wananchi katika kuwaletea maendeleo, lakini pia kinaheshimu misingi ya umoja, amani na utulivu.Dk Bashiru alisema ujumbe wa maadhimisho ya mwaka huu, ambayo kilele chake ilikuwa jana, uko katika kaulimbiu yao isemayo CCM tumeahidi, tumetekeleza na tunaahidi tena kuchapa kazi kwa juhudi, ubunifu na maarifa zaidi, Hapa Kazi tu.Kutokana na kaulimbiu hiyo, alisema Watanzania wana kila sababu ya kuendelea kupima uwezo wa chama hicho katika kuwaletea maendeleo kupitia utekelezaji wa Ilani ya Uchaguzi ya mwaka 2015- 2020 na utekelezaji wa ahadi mbalimbali katika kipindi cha miaka minne iliyopita wakati wakimalizia mwaka wa tano.CCM kimeimarika kutokana na demokrasia ya ndani ya chama na kuisimamia serikali vizuri katika kuwaletea wananchi maendeleo. Tunawashukuru wananchi kwa kuendelea kutuamini na kutupa ushindi katika Uchaguzi wa Serikali za Mitaa uliopita, na tunawaomba watuunge mkono tena katika uchaguzi mkuu ujao. Mheshimiwa Rais John Magufuli anawashukuru na anasisitiza hatawaangusha na kuwaomba tuendelee kuijenga nchi yetu, alisema.Makamu Mwenyekiti mstaafu wa CCM Tanzania Bara, Pius Msekwa, alisema ujumbe mkubwa ambao CCM kinaupeleka kwa Watanzania kupitia maadhimisho hayo ya miaka 43 ni kuwa chama hicho kimeendelea kuwa chama tawala katika mfumo wa chama kimoja na katika mfumo wa vyama vingi.Msekwa alisema sababu ya CCM kuendelea kuwa chama tawala, inatokana na ukweli kwamba kimekubalika kwa wananchi katika kila uchaguzi, kutekeleza ahadi kinazotoa kabla ya kila uchaguzi kwa kuwa ahadi ni deni. Kwa mujibu wa Msekwa, uwezo wa wananchi kupima uwezo wa kila chama katika kuwaletea maendeleo ndiyo sababu ya mafanikio kwa CCM kuendelea kuwa chama tawala kwa miaka 43.Ili kupata maendeleo tunahitaji kuwa na chama makini, uongozi imara na umoja, siyo mizozo au usaliti. CCM katika nyakati fulani kilikuwa na makundi ndani ya chama na wananchi waligundua hilo na kukipa ushindi mdogo katika uchaguzi wa mwaka 2010 na 2015. Wapiga kura lazima lwaridhike kuwa chama kinaweza kuwaletea maendeleo,alieleza Msekwa.Kutokana na hali hiyo, alisema katika miaka 43, CCM kimekuwa na desturi ya kukaa chini na kujitathimini na kujirekebisha hali inayowafanya wananchi waendelee kukiamini. Waziri Mkuu mstaafu, Joseph Warioba alisema katika kuadhimisha miaka 43, CCM kinajivunia kusimamia na kuendelea kusimamia maendeleo ya nchi.Warioba alisema ili mafanikio hayo yadumu na kuzidi, CCM hakinabudi kuendelea kubaki mikononi mwa wanachama na siyo viongozi. Alisema uongozi uliopo, umejitahidi kukirudisha chama kwa wanachama.  <topic>: kitaifa 